DA berispe Zille oor apartheidswette-siening | Maroela Media
Dié optrede het gevolg nadat Zille in Junie verlede jaar getwiet het dat daar nou meer rassistiese wette op die wetboek is as tydens apartheid.
Thomas Walters, ondervoorsitter van die DA se federale raad, het in antwoord op 'n navraag gesê Zille is berispe en sy moes die DA om verskoning vra. Aangesien sy die DA reeds om verskoning gevra het, hoef sy dit nie weer te doen nie en het die verskoning dus weggeval, so sy is slegs berispe.
Klagte teen Zille is aan die einde van verlede jaar deur verskeie DA-lede ingedien, en is deur die party se federale regskommissie hanteer. Volgens Walters het die federale regskommissie die saak teen 14 April afgehandel en het die federale dagbestuur se besluit oor Zille se skuldigbevinding en straf op 4 Junie vanjaar plaasgevind.
Walters wou nie die presiese klagte teen Zille bekend maak nie omdat hy dit as 'n interne partykwessie beskou. Om dit bekend te maak sal volgens hom prosesse kompromitteer.
"Die substantiewe punt is egter dat sy aangekla is dat sy bepalings van die party se handelsmerk- en kommunikasiegids oortree het," het Walters gesê.
Hy het gesê dat daar nie gesloer is met die proses, wat bykans 'n jaar geneem het om af te handel nie.
"Die dissiplinêre proses rakende me. Zille is tot op die letter van die voorskrifte gevolg. Sy het haarself verskoon uit alle besprekings daaroor en is dieselfde as enige ander lid behandel.
"Dit is ook belangrik om daarop te let dat die party se handelsmerk- en kommunikasiegids tans hersien word. Die kwessie is nou afgehandel," het Walters gesê.